Mill-Ħadd 8 ta' Diċembru sal-Ħadd 8 ta' Jannar fl-Istitut Kattoliku Il-karattru li se jikkaratterizza l-pantomima tal-Milied ta' din is-sena b'diversi rappreżentazzjonijiet fit-teatru tal-Istitut Kattoliku, il- Furjana, jinsab fl-aqwa tiegħu fil-preparamenti għal spettaklu kbir li jagħti gost lill-membri kollha tal-familji li se jattendu. Kelliem għall-kumpanija Teatru Rjal qalilna li din is-16- il pantomima konsekuttiva minn din il-kumpanija teatrali se tkun ftit jew wisq differenti minn tas-soltu. L-għażla tat-tema waqgħet fuq il- karattru prinċipali fir-rumanz klassiku ta' Charles Dickens, Scrooge, li għal din il-pantomima ttrasforma ruħu fi SKRUĊ. Dawk li s-soltu jattendu se jinnutaw bidla drastika fil-palk, li dejjem ikun parti importanti mill-ispettaklu offrut f'dawn it-tip ta' produzzjonijiet kuluriti li minbarra l-atturi, il-kantanti u ż-żeffiena, l- ispettaklu jiddependi ħafna wkoll fuq ix-xenarji, l-użu tad-dwal u l-kostumi lussużi maħluqin apposta. Forsi l-ikbar bidla se tkun bl-użu tal-aħħar teknoloġija viżiva bi projections li se joffru spettaklu differenti mis-soliti settijiet ta' xeni li jinbidlu minn ħin għall-ieħor. Kelliem għall-kumpanija qalilna li dan jirrikjedi ħafna xogħol u preparamenti ikbar minn tas-soltu,imma kuntent li diġà qed ikun innutat interess ikbar minn tas-soltu mill-pubbliku b'numru kbir li diġà bbukkjaw il-biljetti tagħhom. Bidla oħra hi fl-għażla tal-atturi. Il-parti tad-Dama din is-sena ġiet fdata f'idejn Rodney Gauci, entertainer li żgur spikka f'dawn l-aħħar snin b'diversi karattri li interpreta fuq it-televiżjoni, fost dawn il-karattru Percival li kien interpreta fis-serje 'Deċeduti' kif ukoll għal Ġorġ u Pawlu li kienu esperiment ta' satira politika waqt l-elezzjoni ġenerali li għaddiet. Illum Rodney jifforma parti mit-tim li ta' 'Skjetti', programm mistenni ta' kuljum minn bosta telespettaturi. Din mhux se tkun l-ewwel dehra ta' Rodney fil-pantomima tal-kumpanija Teatru Rjal. Meta kellu biss 17-il sena hu kien offrut il-parti prinċipali ta' Popeye u wara ħa sehem f'numru ta' pantomimi oħra. Naturalment din is-sena l-isfida se tkun ħafna akbar bil-parti tad-Dama, parti li Rodney ilu jixtieq li jagħmel mindu kien ferm iżgħar. Barra Rodney Gauci, il-pantomima se tkun kompluta bi wħud mill-aqwa talenti li għandna Malta fosthom Danusan, Snits, Ian Fenech, Leontine, Mark Tonna, Maxine, Gaia, Tiziana, Julie Pomosky, Jeffrey Scicluna, Kevin Calleja, Bernice Darmanin u Paul Bonello. Wieħed ma jistax ma jsemmix il-make-up minn Justin Brincat, il-kostumi minn Noel ta' Louiè Noir, żfin mill-Kinetic Dance Studio, band live b'direzzjoni ta' Abigail Brown u direzzjoni ta' Ray Abdilla. Produzzjoni ta' Pawlu Testa. Id-dati huma dawn: il-Ħadd 18 ta' Diċembru fl-10am u l-4pm, it-Tnejn 26 ta' Diċembru fis-2.30 u s-7.30pm, l-Erbgha 28 ta' Diċembru fis-7pm, il-Ġimgħa 30 ta' Diċembru fis-7.30pm, is-Sibt 7 ta' Jannar 2017 fis-7pm u l-għada l-Ħadd 8 ta' Jannar fis-6.30pm. Il-booking hu miftuħ online fuq www.kumpanijateatrurjal.com kif ukoll mill-booking office u bar tal-Istitut Kattoliku u Pawlu Testa Travel: 21223340. Booking Hotline: 99476468.